钦定古今图书集成/明伦汇编/氏族典/第252卷 > 《张氏谱图序》宋·濂
## 钦定古今图书集成/明伦汇编/氏族典/第252卷 > 《张氏谱图序》宋·濂

张，以字为氏，出于晋之公族。有解张者，其字曰张侯，
故晋国世有张氏。而谱家谓少昊第五子挥为弓正，
赐姓为张，则非也。子孙蔓延，分适他国，而居清河为
最盛。清河之族，布于大江之南。其迁江阴者，则不知
始于何世。图牒丧漫，不可钩考。至月崖翁始入于谱。
翁讳晖，喜聚四库书，多至充栋，人有愿购者，辄乞与
之。然博闻强记，或以疑难质焉，则曰：“是出于何书何
篇？”从容而起，抽架上所有，拂尘而验之，无差爽者。晖
生翊，翊生思明，通《天官》之学，兼以六物推人，休祥宛
然目击。闾右民有不平之鸣。知思明直而无徇，尝邀
而愬之。思明出片言，理诎者面颈发赤以去，不敢哗。
然尢尚风义，州有过客号材大夫者，必主之，虽至单
乏，不恤也。市有病氓，卧道周，气奄奄欲绝。思明舁至
于家，召医调护之，愈，乃遣东瓯书生疫死逆旅中，逆
旅氏大怖，不知所为计。思明具衣冠藏之浅土，其后
竟得以丧归。三山梁先生与思明有连，及死，无为主
后者。茕妻与四女日夜相持以号。思明为治葬事，饮
食其妻终身，且悉配其女于士族。君子称之曰：“古有
行义之士，今惟吾张明德乎！”明德，思明字也，后为阴
阳学正以终。思明生端，通《毛氏诗》，用吕肃公之荐入
仕，四为校官，迁浙西部使者。掾丁元多故，干戈相寻，
丞相康里公承制行事，遂录其军功，超授江浙行枢
密院都事。端生宣，宣能辞章，入国朝，以考礼被征来
南京，寻至史局，与修《元史》，上亲书其名，召至殿庭，即
日擢翰林国史院编修官，人以为异恩云。时予适长
词林，宣数来请曰：“宣之宗族遭兵乱之馀，凋落殆尽，
所仅存者，唯宣之祖若父暨宣兄弟为四人。三世自
相师友，渐摩道义，不敢违圣贤之明训。迩者先祖又
倾背矣。痛念世德弗昭，家牒不修，皆无以示远，爰辑
为一书，虚其首简，先生倘畀矜之，冠以序文，实宣之
愿也。”呜呼！三代之前，姓氏分而为二，男子称氏，女子
称姓。氏所以别贵贱，姓所以别婚姻。三代之后，姓氏
合而为一，皆所以别婚姻，而以地望明贵贱，去古为
益远矣。夫姓之与氏，亦昭然易见者，犹混淆而无辨，
况于迁转之无常，承传之盛衰，又焉能尽知其所自
出哉？此无他，图谱之局不设，中正之簿状不存，亦已
久矣。虽有智者出于其后，将何征之邪？宜乎宣之痛
心疾首，而不能自已也。予窃闻之，“为善者必有后。”宣
之家素以善行闻，其后将益蕃历数十世，子孙继修
此《谱》者，屡书不一，则指月崖翁为江阴之初祖，造端
之功，岂非宣之所为欤？《旧谱》厄于兵燹，有不足恨也。
或者则曰：“宇文周之时，尝命叱罗氏为张姓，今子何
所据，独谓此出于晋之张乎？”曰：叱罗之张，稍盛于燕
代之间，而江南则无有也。此非予之私言也，盖亦有
所受之也。